Diari Oficial de la Generalitat Valenciana


Sumari del DOGV 9901, del 25-07-2024 (2024/7521)

RESOLUCIÓ de 22 de juliol de 2024, de la Universitat d’Alacant per la qual es convoca procés de preselecció per a cobrir, amb contracte temporal, una plaça de personal investigador en formació per a col·laborar amb el projecte «Estructura interna del sistema binari d’asteroides (65944) Didymos en relació amb la missió espacial Hera (ESA)» de l’Institut Universitari de Física Aplicada a les Ciències i les Tecnologies. Referència: I-PI 76-24.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9901

Data del DOGV
:   25-07-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/7521

CVE
:   ARUX-V-2213-1406

Data del document
:   22-07-2024

Organisme emissor
:   Universitat d'Alacant

Tipus de document
:   Resolució

Organisme finançador: Conselleria d’Educació, Universitats i Ocupació (GV)

Referència: CIGRIS/2023/060

La Universitat d'Alacant, dins de les Ajudes del Programa Santiago Grisolía incloses en la Resolució de 20 d'octubre de 2023, de la Conselleria d’Educació, Universitats i Ocupació, per la qual es convoquen, per a l’exercici 2024 subvencions del Programa per a la Promoció de la Investigació Científica, el Desenvolupament Tecnològic i la Innovació en la Comunitat Valenciana (DOGV de 24 d'octubre),i d’acord amb el que estableix la Normativa reguladora de les convocatòries per a la selecció de personal investigador contractat en règim laboral temporal i la contractació d’aquest, aprovada pel Consell de Govern de 29 de juny de 2021 (BOUA de 30 de juny de 2021), i en la Instrucció de la Secretaria General i de la Gerència per la qual s’estableix l’obligatorietat d’utilitzar mitjans electrònics per a la presentació de sol·licituds, aportació de documentació, pagament de les taxes, les comunicacions, les notificacions i la resta de la tramitació en els processos de selecció per a la contractació temporal en règim laboral de personal d’administració i serveis i de personal investigador i altra normativa general d’aplicació, convoca procés de preselecció per a cobrir llocs de treball, d'acord amb les bases següents:

*Primera. Nombre de places i característiques del lloc de treball convocat*

1.1. La celebració del contracte de treball i les seues condicions estaran supeditades a la recepció de la subvenció per part de l’organisme finançador del projecte, la Conselleria d’Educació, Universitats i Ocupació.

1.2. Nombre de places: una.

1.3. Categoria laboral: investigador/a en formació.

1.4. Jornada: 37,5 hores/setmana, en horari de matí/vesprada.

1.5. Retribució: 1.321,43 € bruts/mensuals durant el primer i segon any de contracte, de 1.364,08 € bruts/mensuals el tercer any i de 1.705,10 € bruts/mensuals durant el quart any, més pagues extra corresponents segons la normativa vigent, com també els increments retributius que per llei s’aproven per a cada any.

En qualsevol cas, la retribució no podrà ser inferior al 56% del salari fixat per a les categories equivalents en els convenis col·lectius del seu àmbit d’aplicació durant els dos primers anys i al 60% durant el tercer any. Tampoc podrà ser inferior al salari mínim interprofessional que s’establisca cada any, segons l’article 27 del text refós de la Llei de l’Estatut dels Treballadors.

1.6. Duració del contracte: 4 anys.

A més del transcurs de la duració màxima de la subvenció i de la seua disponibilitat pressupostària, el contracte finalitzarà en la data en què es realitze l’acte de defensa i l’aprovació de la tesi doctoral. De la duració màxima del contracte se’n descomptaran els períodes en què s’haja beneficiat d’altres subvencions amb la mateixa finalitat.

1.7. El contracte predoctoral porta vinculat una dotació addicional de 1.600 euros en la primera anualitat, destinada a les despeses de viatge i d’establiment a la Comunitat Valenciana de la persona contractada.

D’acord amb el que preveu l’acord del Consell de Govern de 27 de gener de 2022, pel qual s’aprova el IV Pla d’igualtat d’oportunitats entre dones i homes de la Universitat d’Alacant, es fa constar que no hi ha infrarepresentació en cap dels sexes en la categoria laboral d’investigador/a en formació.

*Segona. Objecte*

Col·laborar amb el projecte d’investigació «Estructura interna del sistema binari d’asteroides (65914) Didymos en relació amb la missió espacial Hera (ESA) (CIGRIS/2023/060)», finançat per Conselleria d’Educació, Universitats i Ocupació de la Generalitat Valenciana, desenvolupant una formació doctoral en col·laboració amb el grup d’investigació d’Astronomia i Astrofísica de la Universitat d’Alacant amb la finalitat d’elaborar una tesi doctoral en l'àmbit d’aquest projecte.

*Tercera. Perfil de la plaça*

*Es valorarà:*

3.1. Experiència i formació relacionades amb les tasques indicades en la base segona i en:

· Astronomia i ciències planetàries.

· Llenguatges de programació: Fortran, C, Python i Matlab.

3.2. Idiomes: anglès.

3.3. Titulació: màster universitari oficial relacionat amb Física, Matemàtiques, Astronomia o Enginyeria Aeroespacial.

*Quarta. Requisits del personal aspirant*

El compliment dels requisits detallats a continuació haurà d’estar referit sempre a la data d’expiració del termini fixat per a la presentació d’instàncies i mantenir-se fins a la data de formalització del contracte.

4.1. Estar en possessió o en condicions d'obtenir les titulacions universitàries següents o les equivalents al seu país, expedides per una universitat o institució no pertanyent a la Unió Europea i haver finalitzat aquests estudis amb posterioritat a l’1 de gener de 2019: i) llicenciatura en Física, Matemàtiques, Geologia, Astronomia o Enginyeria Aeroespacial o, ii) graus corresponents.

En el cas de persones que hagen gaudit de permisos derivats de maternitat o paternitat conformement a les situacions protegides que es recullen en el règim general de la Seguretat Social o per l’atenció a persones en situació de dependència, d’acord amb el que disposa la Llei 39/2006, de 14 de desembre; o per situació d’incapacitat temporal derivada d’una malaltia greu o una situació derivada de violència de gènere, s’ampliarà un any per cada permís de maternitat o paternitat o per una situació de les esmentades, tinguts amb posterioritat a l’1 de gener de 2019.

Per a aquelles persones que s’hagen dedicat a l’atenció i la cura de fills menors de sis anys per un període de temps no inferior a un any, en els quatre anys anteriors a l’obtenció del títol, la data de finalització d’estudis s’estendrà fins a l’1 de gener de 2016.

4.2. Estar en possessió o en condicions d’obtenir un títol oficial de màster universitari per a les persones que hi accedisquen amb un dels graus indicats en el punt 4.1.

4.3. Estar admés en un programa de Doctorat en Física Aplicada a les Ciències i les Tecnologies de la Universitat d'Alacant en el moment de la seua contractació.

4.4. Posseir un coneixement de valencià, espanyol o anglés, de conversa, adequat per al desenvolupament del treball de recerca.

4.5. No estar en possessió ni en condicions d’obtenir el títol de doctora o doctor, expedit per una universitat espanyola o estrangera.

4.6. No haver-se beneficiat d’una beca o ajuda del Programa Santiago Grisolía.

4.7. Tenir la nacionalitat espanyola o trobar-se en alguna de les situacions que arreplega l’article 57 del Reial decret legislatiu 5/2015, de 30 d’octubre, pel qual s’aprova el text refós de la Llei de l’estatut bàsic de l’empleat públic (BOE de 31 d’octubre). En el cas establit en el punt 4 d’aquest article, quan es requerisca la residencialegal a Espanya, caldrà estar en possessió d’aquesta en el moment de la formalització i la signatura del contracte de treball.

4.8. Tenir complits 16 anys i no excedir l’edat màxima de jubilació forçosa.

4.9. Tenir les capacitats i aptituds físiques i psíquiques que siguen necessàries per a l’acompliment de les corresponents funcions o tasques, per a la qual cosa, amb caràcter previ a la signatura del contracte, s’haurà d’aportar certificat mèdic que acredite tenir aquestes capacitats i aptituds. A aquests efectes els reconeixements es podran fer a través dels serveis mèdics existents en el Servei de Prevenció de la Universitat d’Alacant.

4.10. No haver sigut separada o separat per mitjà d’expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l’accés al cos o escala de funcionari, o per a exercir funcions semblants a les que exercien en el cas del personal laboral, del qual haguera sigut separat o inhabilitat. En el cas de ser nacional d’un altre Estat, no s’haurà de trobar en situació d’inhabilitació o equivalent ni haurà sigut sotmesa o sotmès a sanció disciplinària o equivalent que impedisca, en el seu Estat, en els mateixos termes l’accés a l’ocupació pública.

*Cinquena. Presentació de sol·licituds*

Les persones que vulguen prendre part en el procés de selecció hauran de presentar en el termini de 10 dies hàbils, a partir de l’endemà de publicació d’aquesta convocatòria en el *Diari Oficial de la Generalitat Valenciana*  (DOGV), la sol·licitud corresponent, que haurà de ser formalitzada a través de la Seu Electrònica ([https://seuelectronica.ua.es/),](https://seuelectronica.ua.es/), ) dins de l’apartat Tràmits/Sol·licitud de places de personal investigador per a projectes d’investigació o accedint a l’adreça següent:

<https://cvnet.cpd.ua.es/eadmua/tramites/iniciartramite?pcodigotramite=tram_contpilab_sol>

En aquesta mateixa aplicació caldrà adjuntar la documentació que s’indica en aquesta mateixa base escanejada en format JPG, JPEG, PDF, DOC o DOCX. Es recomana una resolució de 200 ppp i escaneig en blanc i negre. La grandària màxima de tota la documentació que cal adjuntar no podrà superar els 100 Mb.

Els mitjans electrònics que cal usar en la tramitació de les sol·licituds són els determinats en la Seu Electrònica. En la Guia per a la realització del tràmit de Sol·licitud de places de personal investigador per a projectes d’investigació, que es troba disponible en la següent pàgina web del Servei de Selecció i Formació, [https://s.ua.es/va/nSd5,](https://s.ua.es/va/nSd5, ) pot consultar-se tota la informació relativa al procés de presentació de sol·licituds.

Documentació digitalitzada que s’haurà d’adjuntar a la sol·licitud, segons indica el punt 5 de la Guia per al tràmit Sol·licitud de places personal investigador per a projectes d’investigació:

5.1. Títols acadèmics que es requereixen per a poder participar en la convocatòria. El personal aspirant podrà optar entre donar consentiment a la Universitat d’Alacant per a la consulta dels títols universitaris quan formalitze la sol·licitud o adjuntar-hi els títols acadèmics. En el cas de no estar en possessió dels títols, caldrà acreditar el pagament de les taxes per a l’expedició o certificacions acadèmiques on conste que s’han finalitzat tots els estudis conduents a l’obtenció d’aquests. Si s’han finalitzat els estudis requerits amb data anterior a l’1 de gener de 2019, caldrà adjuntar-hi els documents justificatius que acrediten la possibilitat d’acollir-se a aquesta opció. La documentació requerida en aquest punt haurà de ser adjuntada seleccionant en tipus de document «Títol universitari».

Aquells documents acreditatius de la titulació que es presenten en un idioma diferent d’algun dels oficials a la Comunitat Valenciana hauran d’anar acompanyats de traducció per intèrpret jurat.

5.2. Admissió o matrícula en un programa de doctorat de la Universitat d’Alacant. La documentació requerida en aquest punt haurà de ser adjuntada mitjançant la selecció de tipus de document «Admissió o matrícula programa de doctorat».

5.3. Declaració responsable de no estar en possessió ni en condicions d’obtenir el títol de doctora o doctor, de no a ver-se beneficiat d'una beca o ajuda del Programa Santiago Grisolía i de posseir un coneixement de valencià, espanyol o anglès, a nivell de conversa, adequat per al desenvolupament del treball de recerca. S’adjuntarà mitjançant la selecció en tipus de documents «Altres».

5.4. Model de currículum ([https://s.ua.es/va/nSdB)](https://s.ua.es/va/nSdB) ) de la Universitat d’Alacant per a personal investigador en projectes d’investigació, d’ús obligatori ,disponible en la següent adreça de la pàgina web de la Universitat: [https://s.ua.es/va/nlJf,](https://s.ua.es/va/nlJf, )   que haurà de ser adjuntat en l’apartat «Model currículum», i acompanyar la documentació acreditativa de tots els mèrits al·legats amb les següents especificacions següents:

5.4.1. Per a l’apartat «12. Activitats de caràcter professional», s’acompanyarà, a més, de l’informe de vida laboral expedit per la Tresoreria General de la Seguretat Social, i els contractes de treball o certificat de serveis prestats, en cas de ser ocupació pública.

Per a poder acreditar l’activitat laboral a l’estranger, caldrà aportar certificat equivalent a la vida laboral espanyola, els contractes de treball o de prestació de serveis, com també algun document que acredite la finalització de la relació laboral que permeta constatar l’experiència al·legada en l’empresa i les dates d’aquesta. Aquells documents acreditatius que es presenten en un idioma diferent d’algun dels oficials a la Comunitat Valenciana, hauran d’anar acompanyats de traducció per intèrpret jurat.

5.4.2. Certificacions acadèmiques en què consten les qualificacions obtingudes en les titulacions oficials requerides per a l’accéss als estudis de doctorat (si no es presenten no podran ser valorades en l’apartat corresponent del barem); caldrà annexar-les en l’apartat «Certificació acadèmica» de l’aplicació informàtica. Si els estudis s’han cursat en la Universitat d’Alacant, la certificació podrà ser substituïda per una fitxa informativa segellada per la secretaria del centre en què conste la mateixa informació.

Si la certificació acadèmica està expedida en un idioma diferent d’algun dels oficials a la Comunitat Valenciana, haurà d’anar acompanyada de traducció per intèrpret jurat.

Quan es tracte de certificats expedits per centres estrangers es farà constar, a més, quines són les qualificacions màximes i mínimes dins del sistema d’avaluació corresponent i quina és la qualificació mínima per a aprovar, com també el nombre de crèdits o hores lectives de cada assignatura.

5.4.3. Coneixement de valencià i altres idiomes; s’hi adjuntarà, sempre que es detalle expressament en el perfil de la plaça (base tercera), la valoració del coneixement de valencià i altres idiomes. S’hi adjuntarà seleccionant en tipus de documents «Altres mèrits».

· Valencià: certificats recollits en la Normativa per la qual s’estableixen els certificats de coneixement de valencià que expedeix el Servei de Llengües de la Universitat d’Alacant i les equivalències d’altres títols, diplomes i certificats, aprovada en el Consell de Govern de 26/10/2023, BOUA de 31.10.2023 (<https://s.ua.es/va/aEPb).>

· Idiomes: certificat que acredite el nivell d’idioma o idiomes detallats, segons els nivells del Marc Europeu Comú de Referència (MECR), i d’acord amb el que estableix la Normativa per la qual s’estableixen els certificats de coneixement de llengües estrangeres de la Universitat d’Alacant i les equivalències d’altres títols, diplomes i certificats, aprovada en el Consell de Govern de 26/10/2023, BOUA de 31.10.2023 ([https://s.ua.es/va/aEPa).](https://s.ua.es/va/aEPa). )

En el cas de cursos realitzats pel Centre Superior d’Idiomes de la Universitat d’Alacant, s’haurà d’acreditar l’equivalència d’aquests cursos amb el nivell del MECR. Per a fer-ho, s’haurà d’adjuntar el títol amb el revers d’aquest en què conste aquesta circumstància. El personal de la UA també podrà acreditar-la a través del certificat electrònic disponible en UACloud/ eAdministració/Tràmits laborals/Certificat de formació/Certificat, en què s’especifica aquesta equivalència.

Tots els documents acreditatius del currículum s’hauran d’incloure en els apartats I a IV de l’aplicació informàtica. Es podran agrupar tots els documents corresponents a un apartat i adjuntar-se en un únic document.

La comissió no valorarà aquells mèrits que, tot i haver-se al·legat, no hagen sigut degudament acreditats una vegada finalitzat el termini establit en la base sisena per a la presentació d’esmenes a la relació provisional d’aspirants admesos i exclosos.

En qualsevol moment del procés es podrà sol·licitar a la persona aspirant la presentació dels originals dels documents presentats i, si escau, de la traducció per intèrpret jurat d’aquests.

*Sisena. Relació de persones admeses i excloses*

Una vegada finalitzat el termini de presentació d’instàncies, es publicarà la relació provisional de persones admeses i excloses. A partir de l’endemà de la publicació, les persones interessades tindran un termini de 5 dies hàbils per a la presentació de possibles esmenes accedint al seu expedient en administració electrònica, com s’indica en l’apartat d’esmena de la Guia per a la realització del tràmit de Sol·licitud de places de personal investigador per a projectes d’investigació.

Transcorregut aquest, es publicarà la relació definitiva de persones admeses i excloses.

*Setena. Comissió de selecció*

La comissió encarregada de resoldre la convocatòria estarà composta per 5 membres de ple dret i els seus suplents: presidenta o president, secretària o secretari i 3 vocals. Cada sindicat present en la mesa negociadora podrà proposar la participació d’una observadora o un observador.

La comissió comprovarà que la persona seleccionada i, si escau, la resta dels aspirants que componen la borsa de treball compleixen els requisits de la convocatòria.

La composició de les comissions haurà d’ajustar-se als principis d’imparcialitat i professionalitat dels components, i haurà de procurar una composició equilibrada entre dones i homes, llevat que no siga possible per raons fundades i objectives degudament motivades.

El nomenament dels membres es farà públic abans de l’acte de constitució.

La comissió vetlarà perquè queden garantits els principis de mèrit, capacitat i igualtat d’oportunitats i de tracte entre dones i homes, com també la igualtat d’oportunitats de les persones amb discapacitat, cosa que farà adoptar en el procediment les mesures d’adaptació oportunes a les necessitats d’aquestes.

*Vuitena. Sistema de selecció amb dues fases*

8.1. Baremació de mèrits, la comissió valorarà els mèrits al·legats pel personal aspirant en els seuscurrículums, una vegada acordats els criteris de valoració específics ajustats als criteris generals, que figuren en l’annex I de la normativa de la UA referenciada a l’inici de la convocatòria. Només podran ser considerats aquells mèrits obtinguts fins a la data en què finalitze el termini de presentació d’instàncies establit en la base cinquena.

8.2. Entrevista personal, que podrà realitzar-se en anglès, la finalitat de la qual serà valorar l’adequació del personal aspirant per a ocupar el lloc de treball oferit. La comissió podrà acordar realitzar-la de manera presencial o no presencial. Es puntuarà de 0 a 2 punts i per a realitzar-la es convocarà el personal aspirant amb una antelació mínima de 4 dies hàbils. Tindrà caràcter obligatori, per la qual cosa si alguna o algun aspirant convocat no es persona en el dia, lloc (físic o virtual, segons si el desenvolupament és presencial o no presencial) i hora establits, es considerarà que ha perdut el seu dret. L’ordre de realització de les entrevistes serà alfabètic, començant per la lletra determinada en la resolució dictada per la conselleria que tinga atribuïda la competència en matèria de funció pública, que estiga en vigor en la data en la qual es publiquen aquestes bases en el DOGV, mitjançant la qual es determine l’ordre d’intervenció de les persones aspirants a totes les proves selectives que es facen durant l’any.

Els resultats provisionals de les dues fases, juntament amb els criteris de valoració específics del barem, seran publicats amb un termini de reclamacions establit per la comissió d’almenys 3 dies hàbils. Contra aquests resultats provisionals, les persones interessades tindran la possibilitat de presentar reclamacions accedint al seu expedient en administració electrònica, com s’indica en l’apartat de reclamacions de la Guia per a la realització del tràmit de Sol·licitud de places de personal investigador per a projectes d’investigació. Vistes les reclamacions, o transcorregut l’esmentat termini sense haver-se’n presentat cap, es publicaran els resultats definitius.

Realitzada la proposta de provisió definitiva, que es farà pública en la Seu Electrònica, la comissió podrà acordar la constitució d’una borsa de treball amb la resta de persones aspirants no seleccionades, sempre que s’adeqüen al perfil i l’objecte de la convocatòria (base segona i tercera) i hagen assistit a totes les fases del sistema de selecció, ordenada per puntuació de major a menor, que podrà utilitzar-se en cas de renúncia, absència temporal o baixa definitiva de la persona adjudicatària, o per a cobrir noves necessitats del mateix projecte, que seran nomenades segons ordre de puntuació.

*Novena. Preselecció*

La comissió, per a l’elaboració de la proposta de preselecció sumarà les puntuacions obtingudes i les ordenarà de major a menor, correspondrà la proposta a la persona aspirant amb més puntuació. Els casos d’empat que es produïsquen es dirimiran de la manera següent:

1r. En el cas que en la primera base s’haja fet constar infrarepresentació en algun dels sexes i hi haguera un empat en la puntuació total del procés entre persones de diferent sexe, es dirimirà a favor del sexe que estiga infrarepresentat ateses les instruccions per a resoldre empats en processos selectius, aprovades en el Consell de Govern de 26 d’octubre de 2016, BOUA de 28 d’octubre (<https://s.ua.es/va/8dCc).>

2n. Si continua l’empat i el sistema de selecció preveu una entrevista personal, l’ordre s’establirà segons la major puntuació obtinguda per cada aspirant en l’entrevista.

3r. Si es manté l’empat, caldrà atenir-se a la major puntuació en l’apartat B de la fase de barem.

4t. En cas de persistir l’empat, aquest es dirimirà per ordre alfabètic del primer cognom de les persones aspirants empatades, i s’iniciarà aquest ordre per la lletra determinada en la resolució dictada per la conselleria que tinga atribuïda la competència en matèria de funció pública, que estiga en vigor en la data en què es publiquen aquestes bases en el DOGV, mitjançant la qual es determine l’ordre d’intervenció de les persones aspirants a totes les proves selectives que es facen durant l’any.

La proposta de la comissió s’elevarà a la rectora, per a la seua resolució. Posteriorment, si es compleixen les condicions establides en la base 1.1, es formalitzarà el contracte laboral a través del Servei de Gestió de Personal Docent, i les condicions de treball podran ser objecte de modificacions substancials a l’empara dels articles 12.4.e) i 41 de l’Estatut dels treballadors.

A la vista dels resultats de l’aplicació del sistema de selecció, i en cas d’evidenciar-se la inadequació dels mèrits del personal aspirant al perfil i a l’objecte de la convocatòria, es podrà declarar motivadament la no adjudicació del lloc convocat.

*Desena. Informació i notificacions a les persones aspirants*

D’acord amb l’article 45.1.b) de la Llei 39/2015, d’1 d’octubre. esmentada anteriorment, les publicacions detallades en aquestes bases, com també la informació d’altres actes que es deriven d’aquesta convocatòria que requerisquen publicació, incloent-hi els recursos en via administrativa, a l’efecte de notificació es faran en la Seu Electrònica, en l’apartat «Altres documents generals» de l’expedient de l’aspirant associat a aquesta convocatòria, que substitueix la notificació a les persones interessades i produeix els mateixos efectes.

En l’adreça de la següent pàgina web del Servei de Selecció de Personal/Selecció de Personal d’Investigació [https://s.ua.es/va/njdA](https://s.ua.es/va/njdA ) es troba la informació general referida a la convocatòria i l’accés a tota la normativa i legislació que s’hi esmenta.

En el cas que calga realitzar alguna notificació individual, es farà a través del sistema de notificació electrònica de la UA.

*Onzena. Signatura del contracte*

En el termini de 15 dies hàbils des de la notificació per part de la Unitat de Gestió de Personal Docent i Investigador a la persona preseleccionada, es formalitzarà el contracte. Amb caràcter general, la incorporació del personal investigador en formació al seu lloc de treball serà el dia 1 de novembre de 2024 i, amb caràcter excepcional, podran iniciar el contracte amb data 1 de gener de 2025 les persones que per qüestions relatives a la tramitació de visat o NIE no puguen iniciar-lo en la data indicada anteriorment. Per a fer-ho, la Unitat de Gestió de Personal Docent i Investigador requerirà els documents que acrediten els requisits de la convocatòria i la documentació necessària per a formalitzar el contracte, que s’hauran de presentar mitjançant instància genèrica a través del Registre Electrònic de la Universitat d'Alacant (disponible en la Seu Electrònica de la Universitat d’Alacant), o a través d’UACloud/eAdministració/Tràmits/Instància genèrica. El termini indicat en aquesta base podrà ser ampliat per petició motivada, formulada amb anterioritat a l’expiració d’aquest, de la investigadora o investigador sol·licitant de la plaça o de la persona proposada. El Vicerectorat d’Investigació, una vegada escoltada la investigadora o investigador sol·licitant de la plaça i el responsable de la unitat de destinació, podrà concedir-ne l’ampliació.

Si la persona ha sigut contractada amb la modalitat de contracte d’accés de personal investigador doctor prèviament, la duració del contracte no podrà excedir el màxim establit en l’article 22.1.d) de la Llei 14/2011, d’1 de juny.

No podran ser contractades, en qualsevol cas, les persones que ja estiguen en possessió o en condicions d’obtindre la titulació de Doctor per qualsevol universitat espanyola o estrangera.

Si l’investigador en formació defensara i aprovarà la tesi doctoral amb antelació a l’inici de l’última anualitat de l’ajuda, es podrà formalitzar el corresponent contracte de doctor des de l’endemà de la defensa i l’aprovació de la tesi. El contracte per al POP (període d’orientació postdoctoral) serà a temps complet i tindrà una duració màxima d’un any.

D’acord amb l’art. 29 de la normativa referenciada a l’inici de la convocatòria, les persones aspirants proposades amb titulacions obtingudes a l’estranger hauran d’acreditar que estan en possessió de la convalidació corresponent o de la credencial que acredite, si escau, l’homologació o la declaració d’equivalència de la titulació. Aquest requisit no serà aplicable a les persones aspirants que hagueren obtingut el reconeixement de la qualificació professional, en l’àmbit de les professions regulades, a l’empara de les disposicions de dret comunitari, i hauran d’adjuntar-la.

En el cas de titulacions obtingudes a l’estranger que no estiguen homologades, declarada l’equivalència o reconegudes en la data de finalització del termini de presentació de sol·licituds, s’haurà d’acreditar haver iniciat la tramitació per a l’homologació, la declaració d’equivalència o el reconeixement.

En el termini de 6 mesos la persona proposada haurà d’aportar document acreditatiu de l’homologació, la declaració d’equivalència o el reconeixement professional, o de la situació en què es troba aquesta sol·licitud. Si transcorreguts 9 mesos des que es va iniciar la tramitació no s’ha presentat cap dels documents indicats en aquest paràgraf, es rescindirà el contracte.

De la mateixa manera, si l’autoritat competent resol la denegació de l’homologació, l’equivalència o el reconeixement, es rescindirà el contracte, i s’entendrà que hi haurà denegació quan aquesta es condiciona al compliment de determinats requisits, mentre no es complisquen. En tots els casos, l’aspirant en qüestió estarà obligat a comunicar a l’òrgan convocant la resolució d’homologació, equivalència o reconeixement.

Quant al seguiment cientificotècnic del treball realitzat per la persona investigadora contractada, es tindrà en compte el que indica el punt setè de l’annex III de la Resolució de 20 d'octubre de 2023, de la Conselleria d’Educació, Universitats i Ocupació, per la qual es convoquen, per a l’exercici 2024 subvencions del Programa per a la Promoció de la Investigació Científica, el Desenvolupament Tecnològic i la Innovació a la Comunitat Valenciana (DOGV del 24 d’octubre).

*Dotzena. Protecció de dades personals*

D’acord amb el que disposa la legislació vigent en matèria de protecció de dades, us comuniquem que la Universitat d’Alacant tractarà les dades aportades amb la finalitat de gestionar i resoldre la convocatòria. La base de legitimació d’aquest tractament es basa en el compliment d’una missió feta en interès públic o en l’exercici dels poders públics conferits a la Universitat d’Alacant. En el marc dels tractaments esmentats, les vostres dades no podran ser cedides, excepte obligació legal i seran conservades durant el temps estrictament necessari per a complir amb la finalitat esmentada.

En aquells projectes finançats per la Unió Europea NextGenerationEU/PRTR, amb la finalitat de verificar l’absència de conflicte d’interès entre els membres de la comissió de selecció i els aspirants admesos, es farà procediment d’anàlisi ex ante, amb caràcter previ a les actuacions de la comissió de selecció, en els termes definits en l’Ordre HFP/55/2023, de 24 de gener, relativa a l’anàlisi sistemàtica del risc de conflicte d’interès en els procediments que executen el Pla de Recuperació, Transformació i Resiliència; per a fer-ho s’utilitzarà l’aplicació MINERVA de l’AEAT, en la qual s’incorporaran les dades que escaiga per a la realització d’aquesta anàlisi.

Us informem que la persona interessada podrà exercir els seus drets en relació amb el tractament de les dades personals d’accés, rectificació i supressió, entre d’altres, mitjançant una sol·licitud dirigida a la Gerència de la Universitat en el Registre General de la Universitat d’Alacant, o bé a través de la Seu Electrònica https://seuelectronica.ua.es/va/index.html. Podrà, així mateix, posar-se en contacte amb el delegat de Protecció de Dades a través de l’adreça yhw@rq.ym.

La informació addicional i detallada sobre protecció de dades, els drets de la persona interessada i la Política de Privacitat de la Universitat d’Alacant es poden consultar en l’enllaç següent: https://seuelectronica.ua.es/va/privadesa.html.

*Tretzena. Recursos*

Contra aquesta convocatòria, les bases i qualsevol acte administratiu que se’n deriven, que esgoten la via administrativa, pot interposar-se recurs contenciós administratiu davant del jutjat contenciós administratiu d’Alacant que siga competent, en el termini de dos mesos comptadors a partir de l’endemà de ser publicada, d’acord amb el que estableix l’article 114 de la Llei 39/2015, d’1 d’octubre, del procediment administratiu comú de les administracions públiques; el 38.4 de la Llei orgànica 2/2023, de 22 de març, d’universitats i el 46 de la Llei 29/1998, de 13 de juliol, reguladora de la jurisdicció contenciosa administrativa, i potestativament podran interposar recurs de reposició en el termini d’un mes comptador a partir de l’endemà de la publicació d’aquesta convocatòria davant la rectora, d’acord conformitat amb el que disposen els articles 123 i 124 de la Llei 39/2015. Tot això sense perjudici que s’utilitze qualsevol altra via que es considere oportuna.

Davant de les actuacions definitives de la comissió de valoració, podrà interposar-se un recurs d’alçada previst en l’article 121 de la Llei 39/2015 en el termini d’un mes comptador des de l’endemà de les publicacions o notificacions. El recurs podrà interposar-se davant de l’òrgan que va dictar l’acte que s’impugna o davant de la rectora com a òrgan competent per a resoldre’l.

La interposició dels recursos de reposició o d’alçada haurà de fer-se a través de l’expedient del personal aspirant en administració electrònica, com s’indica en l’apartat «Recursos» de la Guia per a la realització del tràmit de Sol·licitud de places de personal investigador per a projectes d’investigació.

No es podrà presentar recurs davant de les resolucions o dels actes que, per establir un termini d’esmenes, reclamacions o al·legacions, no siguen definitius. Les resolucions que es produïsquen després d’aquest tràmit sí que seran susceptibles del recurs corresponent.

  

Alacant, 22 de juliol de 2024

(p. d., R 22.12.2020)

Juan Mora Pastor

Vicerector d’Investigació